**Aventura umbrei fără umbră**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Umbra unei umbre, s-a gândit să plece,

Spre a fi ea, sieși, tot ce poate fi

Într-o viață-n care singură-ar trăi,

Fără vreo simțire și gândind la rece.

S-a oprit pe-o treaptă, fără bun-rămas

Și lăsând pe ziduri pete nefirești

Care se pot scrie doar când nu gândești

Ori îți vrei, din urmă, șoapta altui glas.

A ieșit în lume căutându-și vocea,

S-a lipit de-o alta, s-a lipit de multe,

Tot sperând, dorința, una să-i asculte,

Dar, cum voce n-are, îi ziceau “plângocea”.

S-a distrat o vreme, dar mai mult a plâns,

Umbra fără umbră, umbra fără voce,

Ea crezând că-n lume, când te crezi precoce,

Poți să intri iute într-un cerc restrâns.

A deschis o ușă unde, în penumbră,

A-ncercat-o unul, ea crezându-l haltă,

Dar văzând pe-acela neatins de-o daltă,

S-a întors la cine o avea drept umbră.